אדוארד הראשון, מלך אנגליה
ראשית שלטונו (1274–1296) > כיבוש ויילס

ל'ואלין אפ גריפיד' נהנה מיתרון לאחר מלחמת הברונים השנייה. הסכם מונטגומרי (אנ') משנת 1267 הכיר בבעלותו על קרקע שכבש בדרום ויילס והוא גם קיבל את התואר הנסיך מוויילס. למרות זאת נמשכו הסכסוכים המזוינים, במיוחד עם הרוזן מגלוסטר, רוג'ר מורטימר (אנ') והאמפרי דה בוהון, הרוזן השלישי מהרפורד. הבעיות החריפו כאשר אחיו הקטנים של ל'ואלין, דוויד' וגרופיד אפ גווינוואנווין (אנ') ערקו לאנגלים ב-1274, לאחר שנכשלו בניסיון להתנקש באחיהם הגדול. ל'ואלין סירב להוקיר את המלך. עבור אדוארד, פרובוקציה נוספת הגיעה מנישואיה המתוכננים של ל'ואלין לאלינור (אנ'), בתו של סימון דה מונפור האב. ב-1275 לכדו פיראטים בשרות אדוארד ספינה שהובילה את אלינור ממונפור, בתו היחידה של סימון ממונפור אויב המלך, כדי להינשא לנסיך ל'ואלין.
בנובמבר 1276 הכריז אדוארד מלחמה. התמיכה בל'ואלין הייתה חלשה בקרב בני ארצו. ביולי 1277 פלש אדוארד לוויילס עם כוח של 15,500 איש, מתוכם 9,000 ולשים. המערכה מעולם לא הגיעה לכדי קרב גדול, ול'ואלין הבין עד מהרה שאין לו ברירה אלא להיכנע. לפי הסכם אברקונווי (אנ'), שנחתם בנובמבר 1277, הוא נותר רק עם אדמת גוויניד', אם כי עדיין הורשה לשאת בתואר נסיך ויילס.
ב-1282 פתח דוויד' במרד נגד השלטון האנגלי. עבור הוולשים הייתה זו מלחמה על זהותם הלאומית ועל הזכות לחוק הוולשי המסורתי, והם נהנו מתמיכה רחבה, שעוררה ניסיונות לנצל לרעה את מערכת המשפט האנגלית כדי לנשל בעלי אדמות וולשים בולטים, שרבים מהם היו מתנגדיו לשעבר של אדוארד. עבור אדוארד הפכה מלחמה זו למלחמת כיבוש שמטרתה "לשים סוף סוף קץ ל...זדון של הוולשים". המלחמה החלה במרד של דוויד', שהיה מרוצה מההישג שקיבל מאדוארד ב-1277. עד מהרה הצטרפו לל'ואלין מנהיגים וולשים אחרים, ובתחילה הם זכו להצלחה צבאית. ביוני הובס מורטימר בקרב לנדאילו פאוור (אנ'). ב-6 בנובמבר, בזמן שג'ון פקהאם (אנ'), הארכיבישוף מקנטרברי, ניהל משא ומתן לשלום, החליט מפקדו של אדוארד באנגלסי, לוק דה טאני, לבצע מתקפת פתע. גשר צף נבנה ליבשת, אך זמן קצר לאחר שטאני ואנשיו חצו אותי הם ספגו מארב מצד הוולשים וספגו אבדות קשות. ההתקדמות הוולשית הסתיימה ב-11 בדצמבר, כאשר נפל ל'ואלין בקרב על גשר אורווין (אנ'). כיבוש גווינד' הושלם עם לכידתו של דוויד' ביוני 1283, שנלקח לשרוסברי והוצא להורג באשמת בגידה בתלייה, גרירה וביתור בסתיו הבא; אדוארד הורה להציג את ראשו של דוויד' בפומבי על גשר לונדון. בכך הושם הקץ לעצמאות הוולשית.
לאחר חקיקת חוק ריד'לן (אנ') ב-1284 סופחה נסיכות ויילס בממלכת אנגליה וקיבלה מערכת אדמיניסטרטיבית כמו זו של ממלכת אנגליה, עם מחוזות המפוקחים על ידי שריפים. החוק האנגלי יושם במקרים פליליים, אם כי הוולשים הורשו לשמור על חוקים מקובלים משלהם במקרים מסוימים של סכסוכי רכוש. לאחר 1277, וביתר שאת לאחר 1283, החל אדוארד בפרויקט של התיישבות אנגלית בוויילס, והקים בה עיירות חדשות דוגמת אבריסטווית' וריד'לן. תושביהן החדשים היו מהגרים אנגלים, על הוולשים המקומיים נאסר לגור איתם, ורבים מהמגרים היו מוגנים על ידי חומות נרחבות.
כמו כן החל פרויקט נרחב של בניית טירות, בהנחייתו של ג'יימס מסנט ג'ורג' (אנ'), אדריכל שאדוארד פגש בסבויה בשובו ממסע הצלב. אלה כללו את הטירות בומריס, קרנארבון, קונווי והארלך, שנועדו לשמש כמבצרים, ארמונות מלכותיים ועוד. תוכניתו לבניית טירה בוויילס בישרה את תחילתו של השימוש הנרחב בחרכי חצים (אנ') בקירות הטירה ברחבי אירופה, תוך שימוש בהשפעות אדריכליות מזרחיות. תוצר נוסף של מסעי הצלב היה הצגת המצודה הקונצנטרית, וארבע מתוך שמונה הטירות שהקים אדוארד בוויילס התחקו אחר עיצוב זה. הטירות התבססו על דימויים הקשורים לאימפריה הביזנטית ולמלך ארתור בניסיון ליצור לגיטימציה למשטרו החדש, והן הציעו הצהרה ברורה על כוונתו של אדוארד לשלוט בוויילס לצמיתות. האצולה הוולשית נושלה כמעט לחלוטין מאדמותיה. אדוארד היה המרוויח הגדול ביותר מתהליך זה. מרידות נוספות התרחשו בשנים 1287–1288, וברצינות רבה יותר ב-1294, בהנהגת מדוג אפ ל'ואלין (אנ'), קרוב משפחה רחוק של ל'ואלין אפ גריפיד'. הסיבות למרידות כללו טינה עמוקה על כיבוש ויילס, שלטון גרוע בסגנון קולוניאלי ומיסוי כבד מאוד. המרד האחרון דרש את תשומת לבו של המלך עצמו, אך בשני המקרים דוכאו המרידות. המרד הוביל לעונשים רבים, ובכלל אלו לקיחתם של 200 בני ערובה. ניסיונות למנוע מהוולשים לשאת נשק או להתגורר באזורים החדשים אירעו, ככל הנראה, בתקופה הזו, והמשטר בווילס היה רובו ככולו משטר זר שנכפה על התושבים המקומיים.
בשנת 1284 נולד בטירת קרנארבון בנו של המלך אדוארד הנושא את שמו (לימים אדוארד השני, מלך אנגליה), כנראה מתוך כוונה להצהיר על הסדר הפוליטי החדש בוויילס. בשנת 1301 הפך אדוארד הצעיר בלינקולן לנסיך האנגלי הראשון שקיבל את התואר נסיך ויילס, כאשר העניק לו אביו המלך את התואר ונחת ברחבי צפון ויילס, בתקווה להעניק לבנו יותר עצמאות כלכלית. אדוארד התחיל לנקוט במדיניות פייסנית יותר, כדי לבנות מחדש את החסות של אנגליה על ויילס, ובפרט באמצעות מתן התואר "נסיך ויילס" לבנו, אך ויילס עודנה נותרה בלתי יציבה, ושרר בה חוסר אמון בין המתיישבים האנגלים לבין המקומיים.